Cohors quinquagenaria peditata

La **cohors quinquagenaria** yera una unidá auxiliar del exércitu romanu imperial compuesta por soldaos que nun disponíen de la ciudadanía romana. Estes unidaes fueron creaes pa completar les deficiencies de les llexones del exércitu imperial, formaes cuasi esclusivamente por infantería pesada, introduciendo unidaes d'infantería llixera y especilizaes, como arqueros o flonderos.

Taba formada por 480 soldaos d'infantería dividíos en seyes centuries d'ochenta homes a les órdenes de dellos *[[centurión|centuriones]]*, asistíos caún por un *[[optio]]* o llugarteniente, un *[[tesserarius]]* o subofial d'intelixencia y un *[[signifer]]* o portaestandarte. Cada centuria dixebrábase en diez pelotones d'ocho soldaos, llamaos *[[contubernium]]*.

La unidá taba mandada por un *[[Praefectus cohortis]]* nomáu pol emperador d'ente los miembros del *ordo ecuester*, qu'asina aniciaba'l primer escalón de la so carrera militar.

Les *cohortes quinquagenariae peditatae* fueron asignaes a entamos del Imperiu a llexones concretes, pero dende Claudiu y, especialmente, de magar Vespasianu emprimaron a ser asitiaes nos *[[limes]]* del Imperiu en bases permanentes, llamaes *castellum cohortis*. Estos teníen forma rectangular, ocupando entes 0,8 y 1,2 ha, con cuatro puertes. Nel centru allugábase'l cuartel general o *principia*, que contenía la capiella de los *signa* o estandartes, la caxa de la unidá y les oficines. A los llaos del *principia* llevantaben el *praetorium* o residencia del prefeutu de la unidá, los *horrea* o horros/almacenes y seyes edificios de barracones.

Na parte esterior del *castellum* solía llevantase una instalación termal. Xunto a la mesma, poco a poco, diben formándose una *vicus* o aldea civil.

A partir de Vespasianu, formáronse *Cohortes milliariae peditatae*, especialmente d'arqueros, formaes por 800 soldaos encuadraos en 10 centuries d'ochenta infantes, y dirixíes por *[[tribunus cohortis milliariae]]*, miembru tamién del *ordo equester*.

Non toles *cohortes* auxiliares taben formaes por non ciudadanos, ya qu'en distintes époques, especialmente baxo Augustu, reclutáronse unidaes de ciudadanos romanos, que recibíen el títulu de *Voluntariorum*, *Italica*, *Campana* o *Campestris*, y que siempres taben armaes y vestíes de la mesma manera que los llexonarios y dirixíes por un *[[Tribunus Cohortis]]* ecuestre.

Les unidaes auxiliares de non ciudadanos podíen recibir como premiu por dalguna aición de combate meritoria'l títulu de *civium romanorum* que daba a los sos homes la ciudadanía enantes del so llicenciamientu y-yos permitía vistir del mesmu xeitu que los llexonarios.

Les reformes militares de Dioclecianu y Constantín I a entamos del sieglu IV tresformaron sustancialmente estes unidaes, que, si bien caltuvieron los sos nomes, vieron reducíos los sos efeutivos hasta los 200 soldaos y, en xeneral, fueron integraes nos exércitos fronterizos de tipu *limitanei*, con un nivel d'entrenamientu y efeutividá reducíos.

## Llista de cohors quingenaria del exércitu romanu

## Bibliografía
* Y. Le Bohec, *El ejército romano: instrumento para la conquista de un imperio*, Ed. Ariel, Barcelona, 2004, ISBN 84-344-6723-2 978-84-344-6723-1
* A. Goldsworthy, *El ejército romano*, Ed. Akal, Madrid 2005, ISBN 84-460-2234-6, 978-84-460-2234-6

## Referencies

## Enllaces esternos
* Llista de cohors de serviciu en Britania, con dalgunos datos de cauna. N'inglés